УПРАВЛЕНИЕ НА ОТПАДЪЦИТЕ – ВЪЗМОЖНОСТИ  И РЕАЛИЗАЦИЯ
Преди повече от 15 години Европейската общност прие Стратегия за управление на отпадъците. Какво се случи през този период и какви са следващите стъпки към реализация на целите, поставени в основните документи на Европейската Комисия? Как нашата държава изпълнява приетите договореност, като член на Европейския Съюз?

Това са малка част от въпросите, които ще бъдат разисквани по време на семинар на тема „Управление на отпадъците – нови технологии и съфинансиране от ЕС”, организиран от проф. Владко Панайотов, член на Европейския Парламент от групата на либералите и демократите за Европа. 

Семинарът ще се проведе на 13 октомври 2011 год. в град Русе, хотел „Рига”. В работата му ще вземат участие представители от Европейската комисия, членове на Европарламента от България и Румъния, представители от министерство на околната среда и водите, местната администрация и академичната общност.
Основните презентации ще бъдат изнесени от Джордж Кремлис, началник на отдел „Кохезионна политика и ОВОС” към Главна Дирекция „Околна среда” на Европейската Комисия и проф. Мария Лоизиду, началник на департамента „Науки за околната среда и технология” към Държавния Технически университет на Гърция.

Участие са заявили и представители на местната власт от съседната област Тулча в Румъния.

Проф. дтн Панайотов е съдокладчик на директивата на ЕС за събиране и рециклиране на електронните и електрически отпадъци в рамките на съюза с цел постигането на суровинна независимост на страните-членки. Очаква се тя да бъде приета през 2012 година, а на 4 октомври тази година бе приета на второ гласуване от Комисията по околна среда към ЕП.
